അഖിൽ പി. ധർമ്മജൻ

കേരളീയനായ ഒരു എഴുത്തുകാരനാണ് അഖിൽ പി. ധർമ്മജൻ. അദ്ദേഹത്തിന്റെ  റാം കെയർ ഓഫ് ആനന്ദി എന്ന പുസ്തകത്തിന് 2025 ലെ കേന്ദ്ര സാഹിത്യ അക്കാദമിയുടെ യുവ പുരസ്കാരം ലഭിച്ചു..

 ജീവിതരേഖ 
കെ വി ധർമ്മജന്റെയും മഹേശ്വരിയുടെയും മകനായി 1993-ൽ ആലപ്പുഴ ജില്ലയിലെ പാതിരപ്പള്ളിയിൽ ആണ് അഖിൽ ജനിച്ചത്.  ആലപ്പുഴ എസ്.ഡി.വി. സ്‌കൂൾ, പാതിരപ്പള്ളി വി.വി.എസ്.ഡി. എൽ.പി. സ്‌കൂൾ-യു.പി. സ്‌കൂൾ, മേരി ഇമ്മാക്കുലേറ്റ് ഹൈസ്‌കൂൾ പൂങ്കാവ്, ഹോളി ഫാമിലി എച്ച്.എസ്.എസ്. കാട്ടൂർ തുടങ്ങിയ സ്‌കൂളുകളിൽ നിന്നായി വിദ്യാഭ്യാസം. മെക്കാനിക്കലിലും ഫിലിം മേക്കിങ്ങിലും ഡിപ്ലോമ നേടിയിട്ടുണ്ട്.

സാഹിത്യ സംഭാവനകൾ 
പതിനെട്ടാം വയസ്സിലാണ് അഖിൽ തൻ്റെ ആദ്യ നോവലായ ഓജോബാർഡ് പ്രസിദ്ധീകരിക്കുന്നത്. 

മെർക്കുറി ഐലൻഡ് ആയിരുന്നു രണ്ടാമത്തെ കൃതി. ആദ്യ രണ്ട് പുസ്തകങ്ങൾ സ്വയം പ്രസിദ്ധീകരിക്കുകയാണ് ഉണ്ടായത്. കഥ എന്ന പേരിൽ ഒരു പ്രസിദ്ധീകരണ സംരംഭം ആരംഭിച്ചു.

അഖിലിന്റെ ശ്രദ്ധേയമായ കൃതി മലയാള ഭാഷാ നോവലായ റാം c/o ആനന്ദി ആണ്. ചെന്നൈ നഗരത്തിന്റെ പശ്ചാത്തലത്തിലാണ് ഈ നോവൽ മുന്നോട്ടുപോവുന്നത്. ഈ പുസ്തകം കേരളത്തിലെ സോഷ്യൽ മീഡിയയിലും കേരളത്തിലെ കൗമാരക്കാർക്കിടയിലും വളരെ പ്രചാരത്തിലായി. റാമിന്റെയും ആനന്ദിയുടെയും ജീവിതം, അവരുടെ തമാശകൾ, പ്രണയ നിമിഷങ്ങൾ, അവരുടെ വേർപിരിയൽ എന്നിവയെ ചുറ്റിപ്പറ്റിയാണ് നോവലിന്റെ ഇതിവൃത്തം. കാലിക്കറ്റ്, എം.ജി. സർവകലാശാലകളിലെ ബി.എ. മലയാളം കോഴ്‌സിന്റെ പരിഷ്കരിച്ച സിലബസിൽ ഈ നോവലിന്റെ ചില ഭാഗങ്ങൾ ഉൾപ്പെടുത്തിയിട്ടുണ്ട്. ഹരിത സി.കെ. റാം c/o ആനന്ദി ഇംഗ്ലീഷിലേക്ക് വിവർത്തനം ചെയ്തിട്ടുണ്ട്.

2025 മെയ് മാസത്തിൽ അദ്ദേഹത്തിന്റെ നാലാമത്തെ നോവലായ രാത്രി 12 നു ശേഷം പുറത്തിറങ്ങി. ജൂഡ് ആന്റണി ജോസഫ് സംവിധാനം ചെയ്ത 2018 എന്ന ചിത്രത്തിന്റെ സഹതിരക്കഥാകൃത്തും (ജൂഡിനൊപ്പം) അഖിലാണ്.

 പുരസ്കാരങ്ങൾ 
2025 ലെ കേന്ദ്ര സാഹിത്യ അക്കാദമിയുടെ യുവ പുരസ്കാരം

 അവലംബം 

വർഗ്ഗം:കേന്ദ്ര സാഹിത്യ അക്കാദമിയുടെ യുവസാഹിത്യ പുരസ്‌കാരം ലഭിച്ചവർ